ઘરનો પુરુષવર્ગ જ્યારે બહાર રહેતો હોય અને સ્ત્રીવર્ગ મોટા ભાગે રસોડામાં રહેતો હોય ત્યારે દરેક બાળક માટે રસોડામાં જવું કે તેનું આકર્ષણ રહેવું કેટલું સ્વાભાવિક છે! મમ્મી તો મારી ભાવનગર નોકરી કરતી અને જ્યારે સપ્તાહાંતે ઘરે આવતી ત્યારે અમારા માટે આખું અઠવાડિયું ચાલે તેટલો નાસ્તો બનાવવા તેનો ઘણો સમય રસોડામાં વિતાવતી. સપ્તાહ દરમિયાન મારા બા પણ મને ત્યાં જ જોવા મળતા. અને કંઈ પણ ખાવા-પીવાનું તો બીજે ક્યાંથી મળે? માટે મને પણ રસોડામાં જવાનું ગમતું પણ મને ત્યાં એક ‘ઘોઘર બિલાડી’ રહે છે તેમ કહેવામાં આવતું અને હું ત્યાં એકલો જતા હંમેશા ડરતો.